b'\n_START_ARTICLE_\nBochtanas\n_START_SECTION_\nGeografija\n_START_PARAGRAPH_\nRegionas priklauso \xc5\xa1iauriniam Kurdistanui ir tradici\xc5\xa1kai yra apribotas trij\xc5\xb3 upi\xc5\xb3. \xc4\xae \xc5\xa1iaur\xc4\x99 nuo jo u\xc5\xbe Bochtano up\xc4\x97s yra Muksi (senov\xc4\x97s Mogchas) bei Bitliso regionas (senov\xc4\x97s Arzanena), pietvakariuose u\xc5\xbe Tigro up\xc4\x97s\xc2\xa0\xe2\x80\x93 Tur-Abdinas (senov\xc4\x97s Migdonija), pietuose u\xc5\xbe Haburo up\xc4\x97s\xc2\xa0\xe2\x80\x93 Badinanas. \xc4\xae rytus nuo regiono svarbiausias miestas yra Hakiaris._NEWLINE_Regione be kurd\xc5\xb3 bochtani\xc5\xb3 (svarbiausi klanai brasbi, dasni ir sindi) iki pat XX a. prad\xc5\xbeios gyveno \xc5\xbeymios krik\xc5\xa1\xc4\x8dioni\xc5\xb3 arm\xc4\x97n\xc5\xb3 ir asir\xc5\xb3 ma\xc5\xbeumos. Pietin\xc4\x97je Bochtano dalyje jos priklaus\xc4\x97 chald\xc4\x97j\xc5\xb3 katalik\xc5\xb3 ba\xc5\xbeny\xc4\x8diai, \xc5\xa1iaur\xc4\x97je\xc2\xa0\xe2\x80\x93 tiek chald\xc4\x97j\xc5\xb3, tiek nestorie\xc4\x8di\xc5\xb3 ba\xc5\xbeny\xc4\x8dioms. D\xc5\xbeizr\xc4\x97s mieste buvo aram\xc4\x97j\xc5\xb3 kalba kalbanti Kurdistano \xc5\xbeyd\xc5\xb3 bendruomen\xc4\x97.\n_START_SECTION_\nIstorija\n_START_PARAGRAPH_\nAntikiniais laikais regionas buvo \xc5\xbeinomas kaip Korduena (arba Kor\xc4\x8daikas), buvo pusiaupriklausoma Part\xc5\xb3 imperijos dalis, kuri kartkart\xc4\x97mis priklaus\xc4\x97 Arm\xc4\x97nijai bei Romai. Manoma, kad jau tada jis buvo apgyvendintas kurd\xc5\xb3 prot\xc4\x97vi\xc5\xb3 (corduchoi), ir \xc4\x8dia susiformavo viena seniausi\xc5\xb3 kurd\xc5\xb3 valstybi\xc5\xb3._NEWLINE_Po arab\xc5\xb3 u\xc5\xbekariavimo VIII a. Korduenos regionas buvo prijungtas prie Kalifato. Jau tada \xc4\x8dia minimi kurdai bochtaniai, \xc4\xafsitvirtin\xc4\x99 tvirtov\xc4\x97se su sostine D\xc5\xbeardhakile. Kalifatui nusilpus, region\xc4\x85 vald\xc4\x97 Bagratuni, v\xc4\x97liau Seld\xc5\xbeiukai.'